钦定古今图书集成/历象汇编/庶征典/第159卷 > 《管窥辑要》 > 《宫室变异占》
## 钦定古今图书集成/历象汇编/庶征典/第159卷 > 《管窥辑要》 > 《宫室变异占》

上栋下宇，以御风雨，《易》谓之“大壮。”人君宫阁殿庭门
户无故自摇动有声，谓之坏宇，不出二年有兵，亲戚
谋叛。屋宅无故自动，邑亡。

宫庭屋宅中无故迷惑，不出二年，将欲去《离》之象。
人君宫庭殿门无故常濡润，不出八年家亡。宫殿中
壁无故汗出及生点污者，白为丧，赤为血及火，黑为
病及虚耗；黄为喜，青为忧，为刑狱，一年狱囚走，有火
灾。宫殿及人家门户垣墙无故汗出为水，不出八年
家亡。

人君宫殿无故血腥臭，是为蜚祸，来不出一年，大兵
流血。无故闻腐臭，不出一年，有暴丧，若妇人暴死。无
故火焦臭，大兵流血，火为妖。

宫殿无故火起，不出五年国亡。

宫庭内，鬼神若见，将失地。

宫庭内忽闻鼓声，击鼓应之，吉。无故有音声及哭声，
天下有兵，若人家家亡。

宫室无故自坠，诸侯凌主，权臣弄法，国以乱亡。
宫室上有物，如蛇虫蚕，虚耗如牛马，远役恐不返。
屋室上或生石及草木，皆失地。兆人亡。在春秋夏，吉，
非时有咎。

宫室门无故自坏，上下悖乱，国亡。“门自飞，乱臣谋篡。
关门自开”，国将失守。

宫观门户无故自开，不出三年，兵从内起。凡人家门
户无故自开自闭，有刀兵起，门户忽鸣，兵丧。《大鸟雀在王殿门上作巢，有贤人来。

宫室柱木无故生芝者，赤为血，青为刑狱，白为丧，黑
为贼，黄为吉。如人面者，亡财。屋柱有汗主死。

阙庭地无故自裂，不出三年，失国亡地。

宫垣无故自移，反侧有内乱。垣墙无故崩摧，主亡；墙
垣有人影，有丧。

人君无故自修其社稷，前吉后凶，有咎，不出八年，有
失政。

人君无故自填其宅，是谓“穿德”，不出三年，必有荒田，
外境不通，五年内兴兵相攻。

入君无故自为国门，不出三年，“夷献重宝”，国以亡也。

汉

### 景帝三年吴二城门自倾大船自覆

按《汉书景帝本纪》，不载。　按《五行志》，景帝三年十二
月，吴二城门自倾，大船自覆。刘向以为近金沴木，木
动也。先是，吴王濞以太子死于汉，称疾不朝，阴与楚
王戊谋为逆乱。城犹国也，其一门名曰楚门，一门曰
鱼门。吴地以船为家，以鱼为食。天戒若曰，与楚所谋，
倾国覆家。吴王不悟，正月与楚俱起兵，身死国亡。京
房《易传》曰：“上下咸悖，厥妖城门坏。”

### 宣帝 年大司马霍禹第门自坏

按《汉书宣帝本纪》不载。　按《五行志》，“宣帝时，大司马
霍禹所居第门自坏。时禹内不顺，外不敬，见戒不改，
卒受灭亡之诛。”

### 成帝元延元年城门牡自亡

按《汉书成帝本纪》，不载。　按《五行志》，元延元年正月，
长安章城门门牡自亡，函谷关次门牡亦自亡。京房
《易传》曰：“饥而不损兹谓泰，厥灾水，厥咎牡亡。”妖辞曰：
“关动牡飞，辟为亡，道臣为非，厥咎乱臣谋篡。”故谷永
对曰：章城门通路寝之路，函谷关距山东之险，城门
关守国之固，固将去焉，故牡飞也。

### 哀帝 年大司马董贤第门自坏

按《汉书哀帝本纪》不载。　按《五行志》，“哀帝时，大司马
董贤门第自坏。时贤以私爱居大位，赏赐无度，骄慢
不敬，大失臣道，见戒不改。后贤夫妻自杀，家徙合浦。”